Експериментът в Западен Кюрдистан доказа, че хората могат да правят промени | Анархо портал\nПревеждаме този материал на Захер Бахер от Кюрдистански анархистки форум с надеждата, че той ще осветли ставащото в Западен Кюрдистан, борбата на ИДИЛ срещу „бунтовниците“ и лицемерното отношение на страни като САЩ и Турция спрямо тях. Оставили сме авторовата харектеристика на видяното според собствените му разсъждения, без да се ангажираме нито с фактологията, нито с изводите, изнесени от него. При все това ни се струва, че можем да се доверим на искреността му.\nКРП (Кюрдистанското регионално правителство) – правителството на автономната област Иракски Кюрдистан, доминирано от КДП\nПКК (Работническа партия на Кюрдистан) – партия на кюрдите, бореща се за национално освобождение предимно в Турция. Обявена за терористична организация в повечето западни страни.\nПДО (Партия на демократичното обединение) – нова партия на кюрдите в Сирия, участваща в движението Tev-Dem заедно с ПКК.\nКДП (Кюрдистанската демократическа партия) – партия на кюрдите, бореща се за национално освобождение, активна предимно в Иракски Кюрдистан.\nДСУ (Демократично Самоуправление) – административен орган (или, може би, структура от органи), служеща за организиране на обществото от движението Tev-Dem.\nTev-Dem (Движение за демократично общество) – движение на активисти, зародило се в Сирийски Кюрдистан под влиянието на ПКК и ПДО.\nИДИЛ (Ислямска държава в Ирак и Леванта) – организация, бореща се за създаване на ислямистка държава в посочения регион. Обявена за терористична организация в повечето западни страни.\nНОЗ и ЖОЗ (Народни и Женски отбранителни звена) местни милиции, занимаващи се с поддържането на установения ред срещу външни и вътрешни нарушители.\nобратно към текста\nТова, което ще прочетете по-долу е опитът, натрупан по време на посещението ми през май 2014 в североизточна Сирия и Сирийски Кюрдистан, заедно с близък мой приятел. По време на посещението си имахме пълна свобода и възможност да виждаме и разпитваме когото поискаме. Това включва мъже, жени, младежи и членове на политически партии. Има повече от 20 партии, от кюрдски, до християнски, някои от които са в Демократичното СамоУправление (ДСУ) в региона на Ал Джазира. Ал Джазира е един от трите региона (кантона) в Западен Кюрдистан. Срещнахме се също с кюрдски и християнски политически партии, които не са в ДСУ. В допълнение, се срещнахме с хора от върховете на ДСУ, членове на различни комитети, местни групи и комуни, както и с бизнесмени, магазинери, работници, хора на пазара и хора, които просто си ходеха по улицата.\nВ Кюрдистан живеят около 40 милиона души, които са разделени между Ирак, Сирия, Иран и Турция след Първата световна война. В последствие кюрдите са подложени на кланета и геноцид от ръцете на новите режими, особено в Ирак и Турция. Оттогава те непрекъснато биват тормозени и потискани от централните правителства на страните, към които е придаден Кюрдистан. В Иракски Кюрдистан, по време на режима на Саддам Хюсеин, кюрдите понасят атаки с химически оръжия по време на Операция Анфал в края на Ирано-Иракската война. В Турция доскоро кюрдите нямаха дори елементарното право да говорят на собствения си език. Исторически те бяха разглеждани като турци, които живеят в планините (препратка към региона на Кюрдистан, където има много планини). В Сирия положението на кюрдите беше малко по-добро отколкото в Турция. В Иран те имат някои основни права и са признати за различен народ от персите, но нямат автономия. След първата Война в Залива през 1991-ва кюрдският народ в Ирак успя да установи свое собствено местно правителство, Кюрдистанското регионално правителство (КРП). След нахлуването и окупацията на Ирак през 2003-та, кюрдския народ се възползват от това, за да засили своята местна власт. Успяха да извоюват право на своя собствена администрация, бюджет, парламент и армия. Всички те сега са признати от централното иракско правителство и, до някаква степен, са поддържани от него. Това даде кураж и надежди в други части от Кюрдистан, особено в Турция и Сирия. В годината на нахлуването в Ирак (2003-та), кюрдския народ в Сирия създаде своя собствена партия, Партия на демократичното обединение (ПДО), въпреки че вече имаше и други кюрдски партии и организации, които съществуваха в този район. Някои от тях са съществували още през 1960-те, но те са неефективни в сравнение с ПДО, която се разви и разпространи дълбоко сред кюрдския народ там.\nАрабската пролет достигна Сирия в началото на 2011 и, след кратко време, се разпростря в кантоните на Сирийски Кюрдистан – Ал Джазира, Кобани и Африн. Протестът на кюрдите в тези кантони беше много силен и ефективен. До някаква степен той предизвика оттеглянето на сирийската армия от някои региони на Ал Джазира, което ще обясня по-нататък. Междувременно хората там, с помощта на ПДО и ПКК образуваха Движение за демократично общество (Tev-Dem, от Tevgera Civaka Demokratîk). Това движение бързо стана много силно и популярно сред населението в региона. След като веднъж сирийската армия и администрация се бяха оттеглили, ситуацията стана много хаотична (ще обясня защо). Това принуди Tev-Dem да приложи своите планове и програми без никакво изчакване, защото ситуацията се влошаваше. Програмата на Tev-Dem беше всеобхватна и покриваща всеки въпрос на обществото. Много хора от различни обществени позиции и с различно минало, кюрди и араби, мюсюлмани и християни, сирийци и язиди, се включиха. Първата задача бе да се създадат различни групи, комитети и комуни по улиците на кварталите, селата, провинциите, малките и големите градове. Те трябваше да се включат във всички проблеми, стоящи пред обществото. Бяха създадени групи по различни въпроси – жените, икономиката, околната среда, образованието, здравеопазването, взаимопомощта, центрове за семейни проблеми, търговия и бизнес, дипломатически отношения с чужди страни и много други. Има дори групи, създадени, за да изглаждат отношенията между различни хора или фракции, да предотвратяват достигането на споровете до съд, освен ако няма друг начин. Тези групи обикновено имат срещи всяка седмица, за да обсъждат проблемите, които се срещат в живота. Те имат свои представители в основната група в селата или градовете, наречена „Къща на хората“. Tev-Dem, според мен, е най-успешния орган в това общество и може да постигне всички задачи, които си е поставило. Вярвам, че причините за този успех са:\nВолята, разбирането и силата на хората, които вярват, че могат да променят нещата. Мнозинството от хората вярват, че като работят доброволно в различните етапи на работата, ще постигнат успех.\nТе са създали армия за защита, състояща се от три различни части – Народните отбранителни звена (НОЗ), Женските отбранителни звента (ЖОЗ) и Асаиш (смесени групи от мъже и жени, които съществуват в градовете и всички контролни пунктове извън градовете, за да защитават цивилните от външни заплахи). В допълнение към тези сили има специално звено само за жени, което се занимава с въпросите на изнасилванията и домашното насилие.\nСпоред това, което видях, Сирийски Кюрдистан е поел различен път (правилен, според мен) от „Арабската пролет“ и двете не могат да бъдат сравнявани. Има няколко значителни разлики между тях.\nВ страните, които бяха част от „Арабската пролет“ се случиха големи неща и много от тях се отърваха от тиранията. „Арабската пролет“ в случая с Египет създаде ислямска държава с военна диктатура. Други страни се справиха малко по-добре. Това показва, че хората са силни и могат да бъдат герои в историята в даден момент, но не могат да постигнат това, което искат, в дългосрочен план. Това е една от основните разлики между „Арабската пролет“ и „Кюрдската пролет“ в Сирийски Кюрдистан, където те успяха да постигнат целта си в дългосрочен план, поне засега.\nВ Сирийски Кюрдистан хората бяха подготвени и знаеха какво искат. Те вярваха, че революцията трябва да започне от дъното на обществото, а не от върха. Тя трябва да бъде социална, културна и образователна, както и политическа революция. Тя трябва да бъде срещу държавата, силата и властта. Хората в общностите трябва да са тези, които поемат окончателната отговорност за вземане на решение. Това са четирите принципа на Tev-Dem. Трябва да бъдат признати заслугите на онези, които стои зад тези велики идеи, били те Абдула Йоджалан и неговите другари или някои други. В допълнение, хората в Сирийски Кюрдистан установиха много местни групи под различни имена, за да направят своята революцията да работи. В другите страни с „Арабска пролет“ хората не бяха готови и знаеха само, че искат да се отърват от настоящото правителство, но не и от системата. Също така, голямото мнозинство от хората мислеше, че революцията непременно трябва да започне от върха. Местни групи не се създаваха, освен сред малки групички от анархисти и либертарианци.\nДемократичното СамоУправление (ДСУ)\nСлед много здрава работа, обсъждания и размисли, Tev-Dem е достигнало до извода, че се нуждаят от ДСУ във всеки от трите района на Кюрдистан (Ал Джазира, Кобани и Африн). В средата на януари 2014 Народното събрание избира свое собствено автономно ДСУ, което да реализира и изпълни решенията на „Къщата на народа“ (главната комисия на Tev-Dem) и да поеме някои от административните функции на местните власти, общини, образователни и здравеопазващи институции, търговски и бизнес организации, отбранителна и съдебна система и т.н. ДСУ се състои от 22 мъже и жени, като всеки от тях има по две длъжности (и за всяка длъжност – по един мъж и една жена). Почти половината от представителите са жени. Така е организирано, че могат да участват хора от всякакъв произход, националност, религия или пол. Това е създало много хубава атмосфера на мир, братство, удовлетворение и свобода. За кратко време това управление е свършило твърде много работа и е представило Обществен договор, Транспортен закон, Закон за партиите и програма или план за Tev-Dem. Първата страница на Обществения договор гласи „местата на демократично самоуправление не приемат концепцията за държавен национализъм, военен или религиозен, или за централизирано управление и централно ръководство, но са отворени към форми, съвместими с традициите на демокрация и плурализъм, към всякакви социални групи и културни идентичности…“ Има много наредби в Обществения договор. Някои са изключително важни, включително:\nРазделение на държавата и на религията\nЗабрана за брака под 18 години\nЖените и децата имат право да бъдат защитавани и подкрепяни.\nЗабрана на обрязването на жените.\nЗабрана на полигамията.\nРеволюцията трябва да започне от дъното на обществото и да бъде устойчива.\nСвобода, равенство, равни възможностни за всички.\nРавенство между мъже и жени.\nПозволение да се използват всички езици, арабския, кюрдския и сирийския са официалните езици в Ал Джазира.\nДостоен живот за затворниците и превръщане на затвора в място за реабилитация и реформа.\nВсеки човек има правото да търси убежище и бегълците не могат да бъдат връщани без тяхно съгласие.\nИкономическата ситуация в региона Ал Джазира\nВ региона живеят над милион души. Състои се от кюрди, араби, християни, чеченци, язиди, туркмени, асирийци, халдейци и арменци. 80% от населението е кюрдско. Има много арабски и язидски селища и 43 християнски. Територията на Ал Джазира е по-голяма от Израел и Палестина взети заедно. Пред 1960-те сирийския режим въвежда политиката на „зелен пояс“, която партията БААС продължи, когато дойде на власт. Според тази политика условията за кюрдите трябваше да бъдат по-лоши в сравнение със сирийците по отношение на икономическия, политическия и обществен живот, а също и на образованието. Основната точка в „зеления пояс“ е привличането на арабите да се заселват в кюрдските обласи и изземването на кюрдски земи, разпределяни между новозаселените араби. Накратко, при Асад гражданите от кюрдския народ бяха на трето място след арабите и християните. Друга политика бе да се произвежда само пшеница и петрол в региона. Правителството се грижеше да няма фабрики и друга промишленост. Ал Джазира произвежда 70% от сирийската пшеница и е много богата на петрол, природен газ и фосфати. Затова мнозинството от хората бяха ангажирани в земеделието в села и малки градове, и като търговци и магазинери в по-големите градове. В допълнение, много хора работеха на правителството в образованието, здравеопазването и местните власти, или за армията като войници или дребни изпълнители на поръчки за общините. От 2008-ма ситуацията се влоши, когато режимът на Асад издаде специален декрет за забрана на строежите на големи сгради, оправдан със ситуацията на война и с това, че районът е близо до границата. В момента положението е лошо. И Турция, и КРП в Иракски Кюрдистан (ще обясня това по-нататък) налагат санкции. Животът в Ал Джазира е много прост и стандартът на живот е много нисък, но там няма бедност. Хората, като цяло, са щастливи, като придават значение най-вече на постиженията си, за да успеят. В Западен Кюрдистан някои нужди, които са въпрос на оцеляване за всяко общество, поне засега са задоволени дотолкова, че хората мога да вдигнат глава и да се изправят срещу бойкота и санкциите от страна на Турция и КРП. Като резултат от това, цената на хляба е почти свободна. Другото нещо е, че петролът също е евтин и, както хората казват, „цената му е като цената на водата“. Хората използват петрола за всичко – у дома, за автомобилите и за малкото оборудване, нужно за някои производства. За да задоволи тази зависимост от петрола, Tev-Dem отвори наново някои от петролните кладенци и рафинерии. В момента те предлагат повече петрол от нужния за региона, така че остава за износ и за попълване на запаси. Електричеството е проблем, защото по-голямата част от него се произвежда в съседни региони под контрола на ИДИЛ. Затова хората имат електричество само по 6 часа на ден. Но то е безплатно, тъй като хората не са таксувани за него. Този проблем отчасти е решен от Tev-Dem чрез продажби на нафта на много ниски цени за всеки, който има частен генератор, при условие, че той продава електричеството на близките потребители на много ниска цена. Колкото до комуникациите, всички мобилни телефони използват или линията на КРП или на Турция, в зависимост от това къде се намират. Наземните линии са под контрола на Tev-Dem в ДСУ и, изглежда, работят добре… Отново, те са безплатни. Магазините и пазарите в градовете са нормално отворени от рано сутрин до 11 вечерта. Много от стоките от съседните страни са вкарвани нелегално в региона. Други стоки идват от други части на Сирия, но са скъпи поради големите такси, плащани на сирийските сили или терористичните групи, които ги държат достъпа до Ал Джазира.\nПолитическата ситуация в Ал Джазира\nКакто споменах, по-голямата част от армията на Асад се оттегли от региона, но част остана в няколко града на Ал Джазира. Режимът все-още държи контрол над половината от главния град (Ал Хасак), докато другата половина е в ръцете на НОЗ. Правителствени сили остават и във втория по-големина град в региона (Камишли), където те контролират малка част в центъра на града. Но в окупираната част голямото мнозинство от хората не използват офисите или центровете за услуги. Броят на войниците на режима в този град е между 6 и 7 000 и те имат контрол само над летището и пощата. И двете страни изглежда припознават позицията и властта на другата и се въздържат от сблъсъци и конфронтация. Аз наричам тази ситуация политика „нито мир, нито война“. Това не значи, че няма сблъсъци между тях в Ал Хасаках или Камишли. Сблъсъци се случват и предизвикват смъртта на много хора от двете страни, но, засега, главата на арабските племена прави така, че да съществуват едновременно. И двете страни са се възползвали от оттеглянето на сирийската армия и примирието ѝ с кюрдските въстаници и така военните са си спестили сериозна цена. Нещо повече, правителството няма нужда да защитава района от другите опозиционни сили, след като кюрдските сили така или иначе го правят. Също, като се оттегля от кюрдските земи, Асад е освободил сили, които могат да бъдат използвани другаде срещу други противници. Второ, след като силите на Асад напускат Кюрдистан, той е защитаван от кюрдския народ. И наистина, защитните звена от мъже и жени защитават своя народ от всяка атака и всяка сила, включително Турция, много по-добре от сирийската армия. Кюрдският народ е спечели още като: Спря да воюва с правителството и това запази земята и собствеността им, спасявайки много животи и оставяйки на хората мир и свобода. Това създаде възможност за всички да живеят в мир и без страх, докато си вършат своята работа. Правителството все-още плаща заплати на старите си служители, въпреки че всички от тях, към момента, работят под контрола на ДСУ. Очевидно това помага на икономическата ситуация. Това положение позволява на хората да си оправят живота и да вземат сами решения. Това значи също, че могат да живеят под властта на Tev-Dem и ДСУ. Колкото по-дълго съществува това, толкова повече шанс има да се установят добре и да съберат сили. Това дава на Народните отбранителни звена и на Женските отбранителни звена възможността да се борят с терористичните групи, конкретно с ИДИЛ когато и както е нужно. В Ал Джазира има повече от 20 политически партии между кюрдите и християните. Мнозинството от тях са опозиция на ПДО, Tev-Dem и ДСУ поради свои собствени причини (по-късно ще се върна на това) и те не искат да се включват нито в Tev-Dem, нито в ДСУ. Но те имат пълна свобода да извършват своята дейност без никакви ограничения. Единственото, което не могат да установят, е бойци или милиции под техен контрол.\nЖените и тяхната роля\nБез съмнение жените и тяхната равнопоставеност са широко приети и заемат позиции от всякакъв ранг в Tev-Dem, ПДО и ДСУ. Те имат система наречена Свързани лидери и Свързани организации. Това значи, че ръководния орган на всяка служба, административна или военна секция, трябва да включва жени. В допълнение, жените имат свои собствени въоръжени сили. Има пълно равенство между жени и мъже. Жените са основна сила и са дълбоко замесени във всяка секция от Къщата на хората, комитетите, групите и комуните. Жените в Западен Кюрдистан не са просто половината от обществото, но са по-ефективната и по-важната половина от това общество до степен, че ако жените спрат да работят или се оттеглят от горните групи, кюрдското общество може да се срине. Има много професионални политици и военни сред жените, които са били с ПКК в планините за дълго време. Те са много твърди, много целенасочени, много активни, много отговорни и изключително смели. Важността на равноправното участие на жените в пресъздаването на обществото и във всички въпроси е била взета дотолкова насериозно от Абдула Йоджалан и останалите лидери на ПКК/ПДО, че жените в Сирийски Кюрдистан са като свещени. Това е част от идеята и мечтата на Йоджалан, че ако иска да изяви най-доброто от човешката природа, обществото трябва да се върне към матриархалното общество, но, разбира се, в една по-напреднала фаза. Въпреки това любовта, секса и взаимоотношенията на жените замесени в борбата са изключително редки. Жените и мъжете, с които говорихме, вярват, че тези неща не са подходящи на този етап, тъй като хората са част от революцията и трябва да дават всичко на революцията, за да успее. Когато попитах какво ще стане ако двама души на отговорни военни позиции се влюбят един в друг, беше ми отговорено че, разбира се, не може да бъде предотвратено, но трябва да бъдат преместени на по-подходящи места. Това може да бъде трудно разбираемо за европейците. Как може хората да живеят без любов, секс и взаимоотношения? Но за мен това е лесно разбираемо. Вярвам, че това е техният избор и, ако хората са свободни да избират, той трябва да бъде уважен. Обаче направих едно интересно наблюдение извън военните, Tev-Dem и другите партии. Не видях нито една жена работеща в магазин, бензиностанция, пазар, кафе или ресторант. Но жените и въпросите пред жените в Сирийски Кюрдистан са на километри пред тези в Иракски Кюрдистан, където от 22 години имат самоуправление и толкова много възможности. Като казвам това, все пак не мога да кажа, че има специално или независимо движение на жените в Сирийски Кюрдистан.\nКомуните са най-активните клетки в Къщата на хората и са разпространени навсякъде. Те имат свое собствено седмично събрание за обсъждане на проблемите си. Всяка комуна има свой представител в Къщата на хората и в предградието, селото или града, където се намира. Ето дефиницията на Комуна според манифеста на Tev-Dem, преведна от арабски:\n„Комуните са най-малките клетки и най-активните в обществото.Те са формирани практически в обществото и гарантират свобода на жените и екология и приемат пряката демокрация.“\n„Комуните са формирани на принципа на прякото участие на хората в селата, на улицата и в предградията и градовете. Това са местата, където хората доброволно се организират според своето мнение, създават своята свободна воля и започват своите дейности в цялата местна област, и отварят врата за дискусия за всички проблеми и техните решения.“\n„Комуните… обсъждат и търсят решения на социалните, политическите, образователните, защитните и отбранителните въпроси от своята собствена сила, не от държавата. Комуните създават своя собствена сила чрез създаването на организация под формата на земеделски комуни в селата, а също на комуни, кооперативи и сдружения в кварталите.“\n„Комуните се създават на улиците, селата и градовете, чрез участието на всички жители. Комуните трябва да имат среща всяка седмица. На срещата комуните вземат свои собствени решения открито чрез хората, които са в комуната и са по-възрастни от 16 години“\nБяхме на среща на една от комуните, базирана в предградието Корниш в град Камишли. На срещата имаше 16-17 човека. Мнозинството бяха млади жени. Ангажирахме се в сериозен разговор за тяхната дейност и техните задачи. Те ни казаха, че в техния квартал има 10 комуни от по 16 души. Казаха ни „Ние действаме по същия начин като работниците от другите комуни – срещи с хора, седмични събрания, обсъждане на проблемите на местата, където живеем, защита на хората в комуната и решаване на проблемите им, събиране на боклука в района, защита на околната средата и присъствие на голямата среща на комуните, за да отчетем какво се е случило през седмицата“ В отговор на един от моите въпроси, те потвърдиха, че никой, включително никоя политическа партия, не се меси в тяхното вземане на решения и че те вземат всички решения колективно. Те споменаха няколко неща, които са решавали напоследък. Те казаха „Едно от тях засягаше голямо парче земя в жилищно място, на което искахме да направим малък парк. Отидохме при кмета на града и му казахме за своето решение и поискахме финансова помощ. Кметът ни каза, че би било чудесно, но могат да ни предложат само 100 долара. Ние взехме парите, събрахме още 100 от местните хора и построихме чудесен малък парк.“ Те ни показаха парка и ни казаха „много от нас колективно работят по него, за да го довършат без повече пари“. В друг пример ни казаха „Кметът искаше да започне проект в квартала. Ние му казахме, че не можем да го приемем, докато не чуем мнението на всички. Имахме среща и го обсъдихме. Срещата открито го отхвърли. Имаше хора, които не успяха да участват, така че ние отидохме в домовете им да ги попитаме. Всички казаха Не на проекта.“ Те ни попитаха за местните групи и комуни в Лондон. Аз им казах, че имаме много групи, но за съжаление не са като тях – обединени, прогресивни и посветени. Казах им, че те са на километри пред нас. По техните лица прочетох изненадата им, разочарованието и гнева от моя отговор. Можех да разбера чувствата им, защото те не разбират как могат в толкова изостанал свят като техния да бъдат пред нас, когато ние сме имали индустриална революция преди векове!!!!!\nКюрдските и християнските опозиционни партии\nПисах вече, че има повече от 20 кюрдски политически партии. 16 от тях не се присъединиха към ДСУ. Някои се оттеглиха от политиката, докато други се обединиха, за да създадат по-голяма партия. Сега има 12 партии под чадъра на Патриотично обединение за Кюрдистан в Сирия. Те, повече или по-малко, споделят обща цел и стратегия. Мнозинството от партиите под този чадър поддържат Масуд Барзани, президент на КРП, който е и лидер на Кюрдистанската демократическа партия (КДП) в Иракски Кюрдистан. Кървава история лежи между КДП и ПКК от 1990-те. Имаше сериозна борба между двете групи в Иракски Кюрдистан, която доведе до хиляди убити между двете страни и до все още зееща рана. Трябва да кажа, че турското правителство беше замесено, тъй като беше близко с КДП и помогна за атаката срещу силите на ПКК на границата на Ирак и Турция. Има и друг спор между Барзани и неговата фамилия с бившия лидер на ПКК Абдула Йоджалан за позицията на национален лидер на кюрдите. Докато кюрдите в Сирийски Кюрдистан успяха колективно да организират обществото си, защитавайки го от войната и установявайки свое ДСУ, те все още не са в добри отношения с КДП. ПКК и ПДО силно поддържат промените, които се случват в Сирийски Кюрдистан. Но това със сигурност не е изгодно на Турция или КРП. Същевременно Турция и КРП остават изключително близки. Горното обяснява защо КДП в Иракски Кюрдистан не е доволна от случващото се в Западен Кюрдистан и се противопоставя и на ДСУ и на Tev-Dem. КДП гледам на случващото се там като на голям бизнес и следователно, този бизнес трябва или да не се случва, или, ако се случва, тогава КДП трябва да има най-голям дял в него. КДП все още помага на някои кюрди в Западен Кюрдистан с пари и военно обучение в опит да създаде милиции на някои от политическите партии, за да дестабилизира района и неговото бъдеще. Патриотично обединение за Кюрдистан в Сирия, съставено от 12-те политически партии, споменати по-рано, е много близко с КДП. Нашата среща с опозиционните партии продължи повече от два часа и мнозинството от тях бяха представени. Започнахме с въпроса как се разбират с ПДО, ДСУ и Tev-Dem. Имат ли свобода? Има ли сред техните членове и поддръжници арестувани от НОЗ и ЖОЗ? Имат ли свобода да организират хората, да демонстрират и организират свои акции? И много други въпроси. Отговорът на всеки един въпрос беше положителен. Не е имало арести, няма забрани за свободата или организирането на демонстрации. Но всички те споделях виждането, че не искат да участват в ДСУ. Те имат три различния с ПДО и ДСУ. Те вярват, че ПДО и Tev-Dem са предали кюрдския народ. Аргументите им включват факта, че половината от ал-Хасаках е под контрола на правителството и че правителствените сили са все още в град Камишли, въпреки че признават тяхната неефективност и слабост. Но според тях това е голям проблем и ПДО и Tev-Dem правят лоши компромиси със сирийския режим. Ние им отговорихме, че политиката на ПДО и Tev-Dem е „Нито мир, нито война!“, за да балансират ситуацията. Тя наистина е била успешна и изгодна за всички в региона, включително и опозиционните партии и поради другите, вече споменати причини. Казахме също, че трябва да знаят по-добре от нас, че ПДО лесно биха изгонили армията на Асад и от двата града, като пожертват неколцина от своите бойци, но какво ще стане след това?!! Казахме им, че знаем, че Асад е иска да сдаде Ал Хасаках и, следователно, войната ще започне отново с убийства, преследвания, бомбардировки и всичко това. Има вероятност армията на Асад, Свободната сирийска армия и други терористични организации да започнат да воюват една срещу друга в региона и да бъде загубено всичко, постигнато дотук. Те нямаха отговор на това. Опозицията не иска да се присъедини към ДСУ и следващите избори на този орган ще се случат през идните месеци, ако ситуацията остане същата. Техните причини а това са, първо, че обвиняват ПДО в сътрудничество с режима, но нямат никакво доказателство в подкрепа на това. Второ, следващите избори няма да бъдат демократични, тъй като ПДО не е демократична, а е бюрократична партия. Но ние знаем, че ПДО има почти толкова участници и позиции в ДСУ, колкото и която и да е друга партия, така че това не е вярно. Казахме им, че ако вярват в изборния процес, трябва да участват, ако искат да видят в администрацията повече демокрация и по-малко бюрокрация. Те казаха, че ПДО се е оттеглила от Кюрдското национално събрание на КРП, което се проведе тази година в град Ибрил, за да обсъди кюрдския въпрос. Но когато по-късно сверихме това с хора от ПДО и Tev-Dem, те ни казаха, че имат доказателство под формата на писмен документ, който показва, че те са участвали, а опозицията не е. Опозицията иска да създаде своя собствена армия, но ПДО не им позволява. Когато повдигнахме този въпрос пред ПДО и Tev-Dem ни казаха, че опозицията може да има свои бойци, но те трябва да бъдат под контрола на звената на Народната защита и Женската защита. Че ситуацията е много чувствителна и много тънка. Че може да запали война между партиите и че това е тяхното голямо опасение и че не могат да позволят това да стане. ПДО казаха просто, че не искат същия провал в Западен Кюрдистан. Под провален експеримент те имаха предвид Иракски Кюрдистан през втората половина на 20 век, където в края на века имаше толкова много войни между различните кюрдски организации. Накрая, ПДО и Tev-Dem ни помолиха да се върнем при опозиционните партии с предложението, от страна на ПДО и Tev-Dem, да направят каквото и да е, но да не правят свои армии под свой собствен контрол. Няколко дни по-късно имахме друга среща за почти три часа в Камишли с главите на трите кюрдски партии – Кюрдистанската демократическа партия на Сирия (KDPS – Partiya Demokrat a Kurdistanê li Sûriyê), Кюрдистанската демократическа партия на равенството в Сирия (Partiya Wekhevî ya Demokrat a Kurdî li Sûriyê) и Кюрдистанската патриотична демократическа партия в Сирия. На срещата те, повече или по-малко, повториха причините на своите колеги, от предишната среща, за да не се включат в ДСУ и Tev-Dem, за да строят и развивт кюрдското общество. Ние имахме дълга дискусия с тях, опитвахме се да ги убедим, че, ако искат да бъде решен кюрдския въпрос, да установят сериозна сила в страната и да предотвратят война и объркване, трябва да бъдат независими от КРП и КДП и да работят в интерес на никой друг, освен да хората в Западен Кюрдистан. През повечето време те мълчаха и не ни отговаряха. Няколко дни по-късно ние също срещнахме представители на няколко християнски политически партии и християнски младежки организации в Камишли. Никоя от тези партии не се е присъединила към ДСУ и Tev-Dem, поради свои собствени причини, но признаваха, че те се справят при ДСУ и Tev-Dem и нямат проблем с тяхната политика. Те също оценяваха, че сигурността и защитата от сирийската армия и терористичните групи е поради силите на Народната защита и Женската защита, които жертват живота си, за да постигнат всичко това за всеки в региона. Обаче, хората от Християнската младежка организация в Камишли не бяха доволни от ДСУ и Tev-Dem. Техните оплаквания бяха, че няма достатъчно електричество и младежите няма какво да правят и как да се включат в живота на града. Поради това те казаха, че ще търсят алтернативи на ДСУ и Tev-Dem, така че, ако положението остане същото, те нямат избор, освен да емигрират в Европа. Водачът на една от политическите партии, присъстващи на срещата, им отговори с думите „За какво говориш, сине? Ние сме сред война, можеш ли да видиш какво се случва с останалите големи градове в Сирия? Можеш ли да видиш колко жени, мъже, старци и деца загиват на ден?!!! Има неща, които са важни в живота. Токът в тази ситуация не е толкова важен; ние можем да използваме други неща вместо него. Това, което е важно, е да можем да седнем у дома без да се страхуваме, че ще бъдем убити, да оставяме децата си да играят на улицата, без да се страхуваме за живота и свободата им. Да си вършим работата както обикновено, без да ни ограничават, без да ни нападат… да има мир, свобода и социална справедливост…“ Членовете на другите политически партии се съгласиха и признаха тези неща. Преди да напуснем района решихме да говорим с магазинери, бизнесмени, продавачи на сергии и на пазара, за да чуем тяхното виждане, което беше твърде важно за нас. Всеки от тях, изглежда, имаше положително мнение за ДСУ и Tev-Dem. Те бяха доволни от мира, сигурността и свободата, въртейки своя бизнес без намеса от някоя партия или страна.\nРовът на срама\nМиналата година КРП и правителството на Ирак се споразумяха да изкопаят ров дълъг 35 километра, повече от 2 метра дълбок и широк около метър на границата между Ирак и Сирия в Кюрдистан. Ровът разделя Ал Джазира и Западен Кюрдистан от Иракски Кюрдистан на юг. Реката Тигър заема 5 километра от тази граница, така че там няма нужда от ров. Следващите 12 километра, са построени от КРП и последните 18 – от иракското правителство. И КРП и иракското правителство казват, че ровът е необходим поради страха за мира и сигурността в Ирак, включително и в кюрдския район. Но има големи въпроси, които хората задават за тези страхове. Какъв страх? От кого? От ИДИЛ? Невъзможно е групи като ИДИЛ да влязат в Ирак през тази част от Сирия, тъй като тя се пази от силите на НОЗ и ЖОЗ, освен това Ал Джазира бе напълно изчистен от ИДИЛ. Обаче мнозинството кюрди знаят, че има други причини за изкопаването на рова. Първо, той спира сирийците, бягащи от войната, да достигнат иракски Кюрдистан. Също, водачът на КРП Масуд Барзани, както обяснихме по-горе, е разтревожен от ПКК и ПДО и, следователно, той и КРП искат да ги спрат тях и всеки друг от ДСУ да влезе в тази част на Кюрдистан. Второ, ровът ще увеличи активността на санкциите срещу Западен Кюрдистан и увеличи напрежението върху него, за да се преклони пред КРП. Но пред избора да гладуват или да се предадат, изглежда кюрдите в Сирийски Кюрдистан ще изберат глада. По тази причина мнозинството от кюрдите, където и да живеят, наричат рова „ровът на срама“… Няма съмнение, че санкциите осакатяват живота на кюрдите в Ал Джазира, тъй като хората се нуждаят от всичко, включително лекарства, пари, лекари, учители, техници и експерти в промишлеността, особено в областа на петрола и рафинирането му, за да ги накарат да работят. В Ал Джазира има хиляди тонове пшеница, които биха били щастливи да продадат за $200-$250 на тон на правителството на Ирак, но то плаща по $600-$700 за пшеница отвън. Има хора в Западен Кюрдистан, които не разбират защо КРП, като правителство на кюрдско самоуправление, и неговият президент, Масуд Барзани, (който сам се нарича Велик кюрдски лидер) искат да гладуват техните собствени хора в друга част на Кюрдистан. В Камишли Tev-Dem свика голяма мирна демонстрация в неделя, 9 май 2014. Няколко хиляди хора взеха участие срещу онези, които изкопаха рова на срама. Имаше много силни речи от различни хора и организации, включително и Къщата на хората и много други групи и комитети. Никоя от техните речи не създаде напрежение между тях. Хората основно се концентрираха върху братството, добрите отношения и коопериранто между двете страни на границата, помирението между всички партии и мира и свободата в техните речи. Накрая стана купон на улицата, където хората танцуваха и пееха, най-вече химни.\nМного е трудно да знаем каква посока ще вземе движението на масите от хора в Западен Кюрдистан, но това не трябва да ни ограничава в очакванията и анализите на факторите, действащи върху посоката и бъдещето на движението. Пълната победа или загуба на такова голямо движение, каквото регионът не е виждал от много време, зависи от толкова много фактори, че трябва да ги разделим на вътрешни (в самото движение и с КРП) и външни. Каквото и да се случи накрая ще трябва да го приемем, но важни са съпротивата, защитата, предизвикателството, увереността и вярата в промените. Отхвърлянето на настоящата система и сграбчването на възможностите са по-важни, според мен, от временната победа, защото всички те са ключови за постигането на крайната цел.\nНасоката на войната и баланса на силите в Сирия\nБеше пределно ясно в началото на народните бунтове в Сирия, че, краят на режима на Асад ще дойде лесно, ако хората са обединени, с голяма поддръжка отвътре и отвън. Но скоро се включиха терористичните групи и промениха насоката на бунтовете, както всички видяхме и продължаваме да виждаме в медиите. Това стана, защото Асад много умно промени няколко неща, които директно повлияха на насоката на бунтовете и подсилиха режима. Първо, той изтегли всичките си войски от трите кюрдски региона Африн, Кобани и Ал Джазира, освен неколцината хиляди в Ал Джазира, както обясних по-рано. Очевидно, част от причините за това оттегляне е натискът на кюрдските протести. Второ, той отвори сирийската граница за терористичните организации. Всички знаем какво се случи тогава. Като направи това, Асад успя да отслаби и изолира протестиращите срещу режима и да прати съобщение на така наречената „международна общност“, че няма друга алтернатива на него и режима му, освен терористичните групи. Наистина ли САЩ, Кралството, западните страни и останалите искат това? Разбира се, до някаква степен, отговорът е Не. Всичко зависи от техните интереси. Това поведение на Асад сработи доста добре и напълно промени посоката на войната. Така че, има потенциал Асад да остане на власт, поне за кратко време след преговори със САЩ, ООН, Великобритания и техните агенти, до следващите избори. В такъв случай той може да се е научил как да променя политиката си към кюрдския народ, но според своите собствени условия, а не по начина по който кюрдите искат. Ако Асад беше победен във войната от терористичните групи с подкрепата на САЩ, Великобритания, ЕС и „международната общност“, и те дойдеха на власт, със сигурност не би имало никакво бъдеще нито за ДСУ, нито са Tev-Dem. Ако съвременните сили, като партиите и организациите изграждащи Свободната сирийска армия (ССА) не са на власт, то има шансове за кюрдския народ, тъй като те нямат позитивно мнение или добро решение на кюрдския въпрос, да не говорим, че са властници. Разбира се, има други възможности за край на режима на Асад, включително убийство чрез военен преврат…\nРолята и влиянието на съседните страни в региона\nПределно ясно е, че обикновените хора в Сирия започнаха да се бунтуват поради потисничеството, липсата на свобода и социална справедливост, корупцията, дискриминацията, липсата на човешки права и на права на малцинствата като кюрди, туркмени и други. Животът на мнозинството от хората беше ужасен – ниски доходи, непрекъснато нарастваща цена на живот, мнозината бездомни хора и безработицата послужиха за вдъхновение на „Арабската пролет“. Обаче, протестите, демонстрациите и навдигането бяха превърнати от съседните управници в неявна война между Саудитска Арабия, Катар и Турция с подкрепата на САЩ и западните страни от една страна и режима на Асад, Иран и Хизбула от друга. Иракското правителство не е обявило поддръжката си за режима на Асад, но те искаха и още искат Асад да остане на власт, заради близките връзки между шиитите и алауитите и защото Иран е иракския най-голям съсед, а Иран е изключително близък със Сирия. Остава отношението на КРП към Сирия, водено от близостта на КРП и по-специално на неговия президент Масуд Барзани с Турция. Те обявиха още в началото своята поддръжка за сирийската опозиция срещу режима на Асад, докато в същото време застанаха срещу народното движение на кюрдите в Сирия, което беше една от основните и конструктивните сили срещу Асад. Очевидно, всяка страна има голямо влияние, някои поддържат режима на Асад, а други – сирийската опозиция. Важното да се знае тук е, че никоя от тях не е приятелска или близка на кюрдския народ в никоя част от Кюрдистан – сирийска, иракска, иранска или турска. Те никога не са имали положително виждане по кюрдския въпрос и никога искрено не са искали да решат този въпрос, но те имат положително отношение към кюрдските националистически партии, когато тези партии работят и се борят в техен интерес.\nРолята на Китай и Русия\nВъпреки че Русия е много по-малка и по-слаба от преди, тя все-още има тежест и значение в състезанието със САЩ и западните страни за своите интереси. Не е учудващо, че Русия не може да постигне споразумение със Запада за режима на Асад. Има го и това, че Сирия, докато беше на власт бащата на Асад, беше винаги в съветския лагер. В допълнение Русия е близка с Иран, който е основния съюзник на Сирия. Що се отнася до Китай, той също има свои интереси в региона, особено в Иран. Съответно Китай се опитва да защитава тези интереси и падането на Асад не е полезно за тях, защото знаят, че следващият би бил Иран. Така интересите на Русия и Китай и поддръжката за Сирия правят войната по-дълга, отколкото се очакваше. От горното имаме две силни държави, които имат отношение към кюрдския въпрос за Сирия, особено по въпроса за ДСУ и Tev-Dem. Според мен бизнесът и печалбите решават, в края на краищата, дали ще подкрепят кюрдският народ в бъдеще или не. Засега няма поддръжка за ДСУ и Tev-Dem от Китай, Русия или от САЩ и западните страни, въпреки че кюрдите в Сирия са основната опозиция и борци срещу терористичните сили като ИДИЛ чрез НОЗ и ЖОЗ. Можем да видим двойните стандарти и лицемерието на САЩ, западните страни и останалите. Те започнаха война с тероризма докато кюрдския народ в Сирия са единствените, борещи се сериозно с терористичните организации, но тези държави не помогнаха на кюрдите. Основните причини за това, според мен, са:\nТе не се борят наистина с тероризма и терористите, защото те самите или техните съюзници го създадоха и поддържат.\nТе се борят с хората, вярващи в исляма, вместо със самата религия и нейната свещена книга – Корана.\nТе може да се нуждаят от ИДИЛ за в бъдеще.\nТе не искат да променят или обновяват външната си политика.\nВ САЩ и Великобритания, финансово и морално, всичката реакция се бори под флага на равните възможности, свободата и разпознаването на различните култури. Можем да видим вече повече от 100 шериатски съдилища във Великобритания.\nОсновната причина е, че масовото демократично движение в Сирийски Кюрдистан, включително ДСУ, не води ислямисти или националисти, или либерали на власт. Те знаят, че хората в тази част на света са създали народна власт, че са показали, че могат да се управляват чрез пряка демокрация без правителство и поддръжка от САЩ, западните страни и глобалните финансови институции като МВФ, Световната Банка и Централната Европейска Банка.\nПод вътрешни фактори разбирам случващото се в самия Западен Кюрдистан. Това включва\nГражданската война между самите кюрди.\nТук нямам предивд само войната между политическите партии в Западен Кюрдистан, но също между КРП в Иракски Кюрдистан и силите на НОЗ, ЖОЗ и ПКК. Има много близка връзка между ПКК и ПДО, които стоят зад експеримента в Западен Кюрдистан. Както споменах по-горе, има история на кръвопролитие между ПКК и КДП и остър спор между тях за лидерството в Кюрдистан. От известно време, Абдула Йоджалан, в последните си книги и текстове, отрече и осъди държавата и властта. Но досега не съм чул да е отрекъл своята собствена власт и да осъди хората, които го наричат велик водач и които работят здраво, за да го издигнат до позиция на светец. Становището на Йоджалан не може да бъде точно, освен ако не се отрече от собствената си власт и лидерство. За момента, ситуацията става по-лоша и отношенията между КРП и ПКК и ПДО се влошават, така че има възможност да се стигне до битка между тях, особено както КРП ден след ден се приближава до Турция. Ако тази война веднъж започне, няма съмнение, че ИДИЛ и другите ще вземат страната на КРП и Турция. Единственият начин да се спре това са масовите протести, демонстрации и масовите окупации в Иракски Кюрдистан и от приятелите на сирийските кюрди по света.\nКакто е обяснено по-горе, Tev-Dem с неговите групи, комитети, комуни и Къщата на хората са душата и ума на масовото движение. Tev-Dem беше основната сила зад ДСУ. Като цяло съществуването на Tev-Dem е това, което води до разликата в начина на живот и вдъхновява хората в останалата част от региона. Трудно ми е да видя баланса между властта на Tev-Dem и на ДСУ в бъдеще. Впечатлението ми е, че докато силата на ДСУ расте, силата на Tev-Dem намалява, но може и да е обратното. Повдигнах въпроса пред другари от Tev-Dem. Те не се съгласиха с мен, тъй като вярваха, че колкото по-силно става ДСУ, толкова по-силно ще е и Tev-Dem. Защото гледаха на ДСУ като на изпълнителен орган, изпълняващ и реализиращ решенията на Tev-Dem и на неговите органи. Обаче аз не мога да взема отношение, защото бъдещето ще покаже насоката, която цялото движение и обществото ще поеме.\nПДО и нейните партийни структури\nПДО, Обединената демократична партия и ПКК са зад масовото демократично движение там и са политически партии, с всички характеристики, типични за една политическа партия в тази част на света – йерархична организация, лидери и подчинени хора и всички нареждания и команди на лидерите слизащи към низините на партията. Няма много обяснения с членовете когато се вземат решения от голямо значение. Те са много добре дисциплинирани, спазват правила и заповеди, имат тайни и тайни връзки с различни партии, на власт или не, в различни части от света. От друга страна мога да видя, че Tev-Dem е точно обратното. Много хора в движението не са били членове на ПКК или ПДО. Те вярват, че революцията трябва да започне от дъното на обществото, а не от върха, те не вярват в държавната власт и се събират заедно на срещи, за да вземат свои решения какво искат и дали е в най-добър интерес на местните хора. След това, те изискват от ДСУ да изпълни нарежданията им. Има още много различия между партиите и Движението за демократично общество, Tev-Dem. Въпросът е: Докато това е задачата и природата на Tev-Dem и това е структурата на ПКК и ПДО, как може да се случи компромис? Дали Tev-Dem следва партиите или те следват него и кой кого контролира? На този въпрос не мога да отговоря и трябва да почакаме и да видим. Обаче аз вярвам, че отговорът е някъде в близкото бъдеще.\nСтрахът от идеологията и идеолозите, които стават свещени.\nИдеологията е поглед върху нещата. Да гледаш или да виждаш нещо през идеологическа переспектива може да бъде катастрофа, тъй като ти дава готово решение или отговор, което може да няма връзка с реалността. През повечето време идеолозите търсят решения в стари книги, писани преди много време, а тези книги не са валидни за днешните проблеми и ситуации. Идеолозите могат да бъдат опасни, когато искат да наложат идеите си от старите книги, докато ни представят ситуацията. Те са много тясно скроени, много твърдоглави, държат се за идеите си и е трудно да докоснеш душите им. Не уважават хора, които не споделят мнение като тяхното. Идеолозите имат много общи неща помежду си, от религиозните до комунистите. Накратко, идеолозите вярват, че Идеологията, или мисълта, създава бунтовете или революциите, а за не-идеолозите, хората като мен, е вярно обратното. За голямо съжаление намерих много идеолози сред членовете на ПДО и Tev-Dem, особено когато ставаше дискусия за идеите на Абдула Йоджалан. Тези хора са заседнали на принципите на Йоджалан, в дискусиите ни използваха за аргументи препратки към неговите речи и книги. Имат пълна вяра в него и, до някаква степен, той е свещен. Ако това е вярата, която хората изпитват към водача си и ако се страхуват от него, това е много плашещо и последствията няма да бъдат добри. За мен, нищо не бива да бъде свещено и всичко може да бъде критикувано или отхвърлено, ако има нужда. По-лошо, в Къщата на децата и в Младежките центрове, децата са обучавани на тези нови идеи, революцията и много положителни неща, с които децата трябва да израстат, за да бъдат полезни членове на обществото. Обаче, освен това, тези деца са учени на идеологията и идеите и принципите на Йоджалан, и колко велик е той като водач на кюрдския народ. Според мен, на децата не трябва да се преподава идеология. Те не трябва да бъдат учени за религии, националности, раси или цветове. Те трябва да бъдат свободни от тях и да бъдат оставени сами, докато порастнат достатъчно, за да решават за себе си.\nРолята на Комуните\nВ предишните страници обясних за комуните и тяхното значение. Задълженията на комуните трябва да се променят, тъй като те не могат просто да бъдат включени в проблемите по места и да вземат решения за нещата, случващи се там. Комуните трябва да увеличат ролята, задълженията и силата си. Наистина, няма фабрики, компании, нито промишлени секции. Но Ал Джазира е земеделски кантон, много хора живеят в селата и малките градове и пшеницата е техният основен продукт. Този кантон е също много богат на петрол, газ и фосфати, въпреки че много петролни полета не се използват поради войната и недостига на поддръжка дори преди бунта. Това са насоки, в които комуните да се развиват, като придобиват контрол, като ги използват и разпределят продукцията сред хората според нуждите им. Отново те трябва да решават какво да правят с излишъка – да го продават, разменят за материали за хората или просто да го складират за по-късно. Ако комуните не настъпят в тази насока и продължат да се занимават само с това, което правят в момента, очевидно, тяхната задача ще остане неизпълнена.\nЗаключение и последни думи\nИма толкова различни виждания и мнения от дясно, ляво, сепаратисти, троцкисти, марксисти, комунисти, социалисти, анархисти и либертарианци за бъдещето на експеримента в Западен Кюрдистан и, наистина, повечето заслужават да се пише за тях. Аз, като анархист, не виждам събитията в черно и бяло, нямам готово решение за тях и също никога не бих се върнал в старите книги, за да търся решение за днешните събития или за резултата от тях. Вярвам, че реалността, самите събития и ситуацията създават идеите и мислите, а не обратното. Гледам на тях с отворен ум и ги свързвам с много фактори и причини. Обаче, трябва да кажа няколко неща за всеки бунт и революция, тъй като са много важни според мен. Първо, революцията не е израз на гняв, не се създава по нареждане или заповед, не се случва за 24 часа и не е военен преврат, болшевишки преврат или конспирация на политици. Също, не е само разглобяване на икономическата структура на обществото и изоставяне на социалните класи. Всичко дотук са виждания и мнения на леви, марксисти и комунисти и техните партии. Това са техните дефиниции за революция. Те гледат на революцията по този начин защото са догматици и виждат отношенията между съществуващите класи по механичен начин. За тях, когато революцията се случи и класовото общество бъде разрушено, това е, края на историята, и Социализмът може да бъде установен. Според мен, дори ако революцията успее, все още има възможности и ще има желание за власт, в семействата, фабриките и компаниите. в училищата, университетите и много други места и институции. Това в допълнение към оставащите разлики между мъже и жени и властта на мъжете над жените в социализма. Нещо повече, ще остане една егоистичн и алчна култура, която използва насилието и много други гадни навици, останки от капиталистическото общество. Те не могат да изчезнат веднага. Всъщност, те ще останат с нас за дълго, дълго време и ще застрашават революцията. И така, промяната на икономическата инфраструктура на обществото и постигането на победа над класовото общество нито може да гарантира, че се е случила революция, нито да я поддържа за дълго време. Аз, следователно, вярвам, че трябва да има революция в социалния живот, в културата, образованието, съзнанието на индивидите и личното поведение и мисъл. Революциите в годните области не са просто нужни, но непременно трябва да се случат преди или заедно с промяната на икономическата инфраструктура на обществото. Революцията трябва да проникне всички аспекти на обществото и членовете му. За мен, негодуванието на хората от настоящата система и вярата в промяната ѝ, споделянето на жаждата за бунт, на съзнанието, че са използвани и експлоатирани и, в допълнение, настройката за съпротива, са изключително важни за успеха на революцията.\nКакво общо виждам между това и експеримента на хората в Кюрдистан?\nТози експеримент е съществувал за повече от две години и има поколения, които са свидетели на това. Те са бунтовници или вече са настроени за бунт, живеят в хармония и свободна атмосфера и са привикнали към нова култура – култура на живот заедно в мир и свобода; култура на толерантност и даване, а не само на вземане; култура на увереност и дързост; култура на солидарност и живот за другите и култура на „ти си преди мен“. Междувременно, вярно те, че животът там е много труден, липсват много основни и необходими ресурси и стандартът на живот е нисък, но хората са приятни, щастливи и винаги усмихнати и бодри, много прости и скромни и разликата между бедни и богати е малка. Всичко това, първо, помага на хората да преодолеят трудностите в живота си. Второ, събитията, тяхната лична история и настояща среда са ги научили, че няма да им понесе една бъдеща диктатура, че ще се съпротивляват на потисничеството, че ще искат да постигнат онова, което вече са имали. Те имат дух на дързост и предизвикателство и няма да приемат отново друг да решават вместо тях. По всички тези причини хората ще се съпротивляват, ще станат отново на крака, ще се борят за правата си срещу връщането на културата, в която са живели преди. Някои казват, че докато това движение има Абдула Йоджалан, ПКК и ПДО зад себе си, тогава, ако хората се опитат да отклонят този експеримент, той ще приключи или диктатор ще вземе властта. Е, това е възможно и може да стане. Но дори в тази ситуация, не вярвам хората в Сирия или Западен Кюрдистан да толерират диктатура или правителство от болшевишки тип. Вярвам, че са отминали дните, когато правителството на Сирия може, както преди, да избие 30 000 души в град като Алепо за няколко дни. Светът също се е променил и не е какъвто беше. Остава само да кажем, че случилото се в Западен Кюрдистан не беше идея на Йоджалан, както много хора искат да ни го представят. Всъщност идеята е много стара и Йоджалан разви тези мисли в затвора, сближи се с тях след прочитането на стотици книги, непрекъстаното мислене и анализиране на опитана националистическите и комунистическите движения и техните правителства в региона и по света и защо те се провалиха и не успяха да постигнат това, което твърдяха. Основата на всичко това е, че той е убеден, че държавата, както и да се нарича, е държава и не може да изчезне, когато се замени с друга държава. Това трябва да му го признаем. Захер Бахер Кюрдистански анархистки форум / Солидарна група в Харингей Юли 2014 Превод от www.anarkismo.net\nактуалноИДИЛкюрдиКюрдистанСамо в ИнтернетСветаСириятурция\nДа спрем насилието по улиците!\nЕС актуално общество избори Седмичник България анархизъм на практика Франция История Бакунин криза анархизъм история Литература анархисти САЩ свобода Читатели Гърция Култура анархизъм революция Теория Китай Само в Интернет икономика България бунт Георги Константинов протести капитализъм бежанци Гледни точки Русия Испания Планът протест Настоящето Интервю Новини солидарност турция анархистката позиция анархистки идеали Света държава работници Анализи власт анархия


„Фейсбук” и „Туитър” ограничиха критична статия на „Ню Йорк пост” към Джо Байдън - News.bg\n"Фейсбук" и "Туитър" ограничиха разпространението на критична статия на "Ню Йорк пост" към Джо Байдън. Решението на социалните мрежи предизвика гняв сред консерваторите и дебат как платформите трябва да се борят с дезинформацията преди президентските избори, пише "Гардиън".\n"Туитър" предприе безпрецедентен ход срещу голяма медия. Социалната мрежа попречи на потребители да публикуват линкове към историята на вестника и снимки от непотвърдения материал. От социалната мрежа коментираха, че ограничават разпространението на статията, тъй като повдига въпроси около "произхода на материалите", включително статията, която съдържа материал, който най-вероятно е бил изтеглен от компютър, оставен от Хънтър Байдън в сервиз за ремонт на компютри в Делауеър през април 2019 г. Политиките на "Туитър" забраняват разпространение на съдържание с лична информация, което е придобито чрез хакерска намеса.\nКомпанията още по-подробно обясни решението си с няколко съобщения в социалната мрежа, отбелязвайки, че някои от материалите в статията съдържат лична информация. През 2018 г. мрежата въведе политика, която забранява публикуване на откраднат материал при хакерска атака.\nПоредни нападки между конкурентите за Белия дом\nЗа първи път "Туитър" директно ограничи разпространение на информация от новинарски сайт, докато продължава да прилага по-стриктни правила в борбата с дезинформацията преди президентския вот. В сряда вечерта "Туитър" дори блокира личния профил на говорителя на Белия дом Кейли Макенани заради споделяне на статията.\n"Фейсбук" в същото време ограничи линковете до статията, като се мотивира, че има въпроси около нейната валидност. "Това е част от нашия стандартен процес за намаляване разпространението на дезинформацията", обяви говорител на компанията.\nДействията на социалните мрежи срещу статията на "Ню Йорк пост" предизвикаха гнева на консерватори, които обвиниха двете компании в защита на Байдън, който води на Тръмп в социологическите проучвания.\n"Ню Йорк пост" също разкритикува компаниите, обвинявайки ги, че се опитват да помогнат на предизборната кампания на Байдън.\n"Фейсбук" и "Туитър" не са медийни платформи. Те са пропагандни машини, пише вестникът в материал на редакцията.\nМеждувременно сенаторът от Републиканската партия Тед Круз писа на "Туитър", че цензурирането на тази статия е доста лицемерно, тъй като позволяват на потребители да споделят критични материали към други кандидати, въпреки че източниците не са много ясни.\nДоналд Тръмп написа в "Туитър", че това е "ужасно".\nВ статията на вестника пише, че бившият вицепрезидент е имал връзка с бизнеса на сина му Хънтър в Украйна. Изданието отбелязва, че имейл разкрива как Хънтър Байдън е запознал баща си с украински бизнесмен.\nСобственикът на сервиза на компютри заявил пред вестника, че е предал копие на информацията от твърдия диск на очевидно изоставения компютър на Руди Джулиани, личен адвокат на Тръмп.\nИсторията е около един имейл от април 2015 г., в който съветник от Управителния съвет на компанията "Бурисма" благодари на Хънтър, че го е поканил на среща с баща му във Вашингтон. Но не се съобщава кога се е провела срещата и къде се е случила.\nГоворител на кампанията на Джо Байдън заяви, че разследвания на медиите, на сенатски комисии под контрола на Републиканците и други са достигнали до едно и също заключение, че Джо Байдън е водил официална американска политика към Украйна и не е нарушил законите.\nОт кампанията поясниха, че не са били уведомени от "Фейсбук" и "Туитър" за действията им по отношение на статията.\nДруги също хвърлят съмнения около достоверността на статията, като се имат предвид действията на Джулиани в миналото, които са свързани с дезинформация и лъжи за Байданови и Украйна.\nНачало / По света / „Фейсбук” и „Туитър” ограничиха критична статия на „Ню Йорк пост” към Джо Байдън


Панкреатит | Diagnozata\nПанкреатитът е сравнително рядко заболяване и най-общо представлява възпаление на панкреаса, при което неговите ензими се активират и го увреждат. Това може да доведе до кръвоизливи, образуване на кисти (кухини), загиване (самосмилане) на жлезата и т. н. Ензимите и токсините навлизат в кръвта и сериозно увреждат и други органи – сърце, бели дробове, бъбреци.\nПанкреасът представлява жлеза, разположена зад стомаха, в близост до дванадесетопръстника (началната част на тънките черва). Панкреасът се състои от тяло, глава и опашка и във функционално отношение се разделя на екзокринна и ендокринна част.\nЕкзокринният панкреас отделя ензими, които вземат участие в процеса на храносмилане и разграждат белтъци, мазнини и др.\nЕндокринният панкреас отделя хормоните инсулин и глюкагон. Те имат важно значение за поддържане нивото на кръвната захар. Главата на панкреаса се разполага в горната дясна, а опашката съответно в горната лява част на корема.\nИма две форми на панкреатит:\nОстрата форма настъпва внезапно и в редица случаи има тежко, животозастрашаващо протичане.\nПри хроничната форма се наблюдава силно изразен болков синдром, в съчетание с нарушение във функционирането на панкреаса, което влияе на процеса на храносмилане и води до отслабване на тегло. Хроничният панкреатит обикновено е резултат на дългогодишна злоупотреба с алкохол. Той може да настъпи след остра злоупотреба, особено ако от възпалителния процес е засегната системата от каналчета на панкреаса, посредством които неговите сокове се оттичат в дванадесетопръстника. Панкреатитът, в резултат на алкохолна злоупотреба, се наблюдава най-вече при мъже между 30 и 40 години, при които има данни за дългогодишен редовен прием на алкохол.\nЖлъчнокаменната болест се явява честа причина за панкреатит, главно при жени над 50-годишна възраст. Жлъчните камъни могат да запушат панкреасния канал, посредством който панкреасният сок се оттича към дванадесетопръстника. Това води до задържането му в панкреаса и впоследствие увреждане на панкреасната жлеза под влияние на активираните храносмилателни ензими, които се съдържат в него.\nВ други случаи причините за панкреатит са: травма в областта на корема, прием на лекарства, някои наследствени заболявания и вродени аномалии на панкреаса и жлъчните пътища и др.\nВ около 15% от случаите на остър панкреатит и 40% от тези на хроничен причината остава неизвестна.\nЗа острият панкреатит са характерни:\nвнезапно настъпила необичайно силна болка в горната част на корема. Като цяло болката може да варира по сила, да възникне в лявото или дясно подребрие и да се излъчва към сърдечната област или по- често към гърба. Обикновено настъпва след хранене и се облекчава в странично положение при свити колене;\nгадене и евентуално повръщане;\nфебрилитет (повишение на телесната температура);\nучестен сърдечен ритъм (пулс) – тахикардия;\nв около 20% от случаите протичането е особено тежко и се развиват някои от усложненията, включително увреждане на други органи.\nЗа хроничният панкреатит са характерни:\nтежест и подуване на корема след нахранване. Описаните оплаквания се засилват след консумация на алкохол и прием на мазни храни;\nгадене, евентуално повръщане;\nзагуба на тегло, при запазен апетит. Отслабването се дължи на намаленото количество храносмилателни ензими, които се отделят от увредения панкреас, при което организма не е в състояние да усвои пълноценно приетата храна;\nв някои случаи се развива захарен диабет като резултат на отделянета на по-малки количества инсулин от увреденият панкреас;\nболката е по-слабо изразена. Тя може да бъде тъпа, постоянна или да се явява под формата на пристъпи. Обикновено се засилва след нахранване и прием на алкохол.\nФормиране на псевдокисти. Представляват кухини изпълнени с кръв, увредени панкреасни тъкани, храносмилателни ензими и др. Те могат да се инфектират или да се разкъсат, като съдържанието им се излее в свободната коремна кухина. Псевдокистите се локализират предимно в тялото и опашката на панкреа;\nИнфектиране на увредените панкреасни тъкани и сформиране на абсцес;\nЗагиване (самосмилане) на панкреаса;\nЗасягяне на белите дробове, бъбреците и сърдечно-съдовата система (при тежко протичащ остър панкреатит);\nЖълтеница (жълтеникава оцветка на кожата и бялото на очите) в резултат на засягане билиарната система, която включва жлъчния мехур и каналите, носещи жлъчка и други смилателни сокове от него, черния дроб и панкреаса към тънкото черво;\nМалигнизация (преминаване в раково заболяване) - при дългогодишен хроничен панкреатит.\nЛечението на острия панкреатит протича в болнична обстановка. В по-леките случаи само се забранява приема на храна през устата за 3-4 дни и се вливат венозно течности и болкоуспокояващи. В тежките случаи минават 3-6 седмици до пълното оздравяване на панкреаса. Понякога е необходимо поставянето на т. нар. назогастрална сонда (тънка тръбичка, въведена през носа, която достига до стомаха). Посредством нея се елиминират отделените в него течности и газове.\nАнтибиотици се дават при белези на инфекция.\nХирургично лечение се налага при наличие на някои от усложненията, както и при жлъчни камъни като причина за панкреатита.\nПри хроничния панкреатит е необходимо да се елиминира причината довела до развитието му (най-често: алкохолна консумация и жлъчнокаменна болест). Препоръчва се диета с ниско съдържение на мазнини и съответно високо на белтъци.\nПри наличие на захарен диабет е необходимо да се консултирате с ендокринолог, който ще определи най-подходящото за Вас лечение в зависимост от стойностите на кръвно-захарният профил.\nЗа възстановяване функциите на панкреаса взимайте Хром (съдържа се в бирената мая), Калций, Магнезий, Ginseng, (помага за преработването на захарта), Алое Вера сок (ще подпомогне храносмилането), Лецитин, витамини В-комплекс (В3, В5, В6) и витамините Е и С, важни антиоксиданти, които укрепват тъканите.\nБолните от панкреатит се нуждаят от диета, която обаче се определя от типа на заболяването. Храната, която трябва да се приема са течни, полутечни и пасирани ястия. Тя съдържа малко въглехидрати и повече белтъчини.\nСведете до минимум мазнините, грубата целулоза, холестерина и етеричните масла.\nУспоредно с диетата да се приемат много витамини.\nПримерна диета при силно изострен хроничен панкреатит:\nЗа закуска – чай, овесена каша, парче сварено месо.\nНаправете и втора закуска, която включва белтъчен омлет, приготвен на пара. В никакъв случай не консумирайте пържени храни. Направете си запарка от шипки.\nОбядът може да включва вегетарианска супа само със зеленчуци, варени картофи, пържола на пара.\nЗа следобедна закуска си направете слаб чай и малко обезмаслена извара.\nВечерята включва сварена риба с пюре от моркови и чай. Пред лягане изпийте един айран.\nЛечебна диета № 5П се назначава при хроничен панкреатит, в период на оздравяване, след обостряне и без обостряне. Цел на диетата е, да нормализира работата на задстомашната жлеза, да осигури механичното и химично щадене на стомаха и червата, да намали възбудимостта на жлъчката, да предотврати мастна инфилтрация на черния дроб и задстомашната жлеза.\nДиетата се характеризира с повишено съдържание на белтъчини, намаляване на мазнините и въглехидратите, в частност на захарта. Силно се ограничават екстрактите, пурините, животинските мазнини, холестерола, етеричните масла, грубите влакна.\nПържените ястия за забранени. Увеличено е количеството на витамини и липотропни вещества. Храната е основно стрита или смляна, сварена във вода или приготвена на пара, печена. Изключват се горещите и много студени ястия.\nХимичен състав и енергийна стойност:\nбелтъчини - 110 - 120 грама (60-65% животински);\nмазнини - 80 грама (15 - 20% растителни);\nвъглехидрати - 350 - 400 грама (30 - 40 грама захар);\nкалории - 2600 - 2700 ккал;\n20 - 30 грама ксилитол вместо захар в сладките ястия;\nнатриев хлорид (готварска сол) - 10 грама;\nсвободна течност - 1,5 литра.\nХраненето е 4 - 5 пъти дневно.\nПрепоръчвани и забранени хранителни продукти\nСупи: вегетариански, стрити с картофи, моркови, тиквички, тиква; овесена, от грис, елда, ориз, фиде. Добавят се 5 грама масло и 10 грама заквасена сметана. Забранени: супи, приготвени на основата на месни и рибени бульони, от зеленчукова и гъбена отвари, млечни супи, кисели супи.\nХляб и тестени изделия: непресен или изсушен пшеничен хляб, сухари, несладки сухи бисквити. Забранени: ръжен и пресен хляб, изделия от маслено и бутер теста.\nМесо и птици: нетлъсти видове - говеждо, телешко, заешко, пилешко, пуешко. Месото се почиства от фасциите, сухожилията и мазнините, птиците - от кожите. Сварява се или се приготвя на пара, нарязва се на ситно, правят се пюрета, суфлета, кюфтета. Забранени: тлъстите видове - гъше, патешко; пърженото, задушеното и пушеното месо, консерви, колбаси, субпродукти (черен дроб, мозък, бъбреци).\nРиба: нетлъсти видове, сварена, нарязана на парчета или накълцана, желирана след сваряване. Забранени: тлъстата риба, също пържена, задушена, пушена, осолена, консерви, хайвер.\nМлечни продукти: за предпочитане са нискомаслените - прясна некисела извара с масленост 9% и обезмаслена, натурална калцинирана извара, пудинги на пара или запечени. Прясно мляко при поносимост. Киселомлечни напитки. Различни видове сметана - като добавка към ястията. Неостри и нискомаслени сирена. Забранени: млечни продукти с висока масленост и подсладени.\nЯйца: белтъчни омлети от 2 яйца, жълтъците се ограничават до 1/2 на ден в ястията. Забранени: ястия с цели яйца, особено твърдо сварени, пържени.\nЗърнено-житни култури: каши пюре и полутечни от елда, грис, ориз, овесени; приготвят се с вода и наполовина прясно мляко. Правят се суфлета, пудинги с извара, запеканки, сварени макаронени изделия. Забранени: бобови храни, ронливи каши; ограничават се ечемичените каши, просото и царевичните изделия.\nЗеленчуци: сварени и печени под формата на пюрета. Картофи, моркови, цветно зеле, цвекло, тиквички, тиква, зелен грах. Забранени: бяло зеле, патладжани, ряпа, репички, лук, чесън, спанак, киселец, сладки чушки, гъби.\nПредястия: не се допускат.\nПлодове, сладки ястия и захарни изделия: узрели меки и некисели плодове и ягодоплодни, пюрирани в сурово състояние; печени ябълки; пюрирани компоти от пресни или сушени плодове, мусове с ксилитол или полусладки със захар. Забранени: сурови непюрирани плодове и ягодоплодни, грозде, фурми, стафиди, банани, сладкарски изделия, шоколад, сладка, сладолед.\nСосове и подправки: млечни, плодови полусладки сосове, също приготвени на основата на неконцентрирана зеленчукова отвара. Брашното не се запича или запържва. Забранени: сосове, направени от месни, рибени или гъбени бульони, доматен сос, всички подправки.\nНапитки: несилен чай с лимон, леко подсладен със захар или да се използва ксилитол, добавя се мляко. Шипкова отвара. Плодови сокове, разредени с вода - при поносимост. Забранени: кафе, какао, газирани и студени напитки, гроздов сок.\nМазнини: масло (30 грама), рафинирани растителни мазнини (10 - 15 грама) - в ястията.\nПърва закуска: сварено месо, овесена каша с прясно мляко, чай.\nВтора закуска: белтъчен омлет на пара, шипкова отвара.\nОбяд: вегетарианска супа от накълцани зеленчуци, сварено месо, сварени картофи, пюриран компот от сушени плодове.\nСледобедна закуска: калцинирана извара, чай с мляко.\nВечеря: сварена риба, морковено пюре, чай с мляко.\nПреди сън: млечнокисела напитка.\nХром, помага за стабилизиране нивата на захар в кръвта: 3 таблетки, 300 микрограма на Ден (по 1 таблетка с храната).\nМултиминерали (хром, калий, цинк), необходими в случай на нарушена функция на жлезите: 6 таблетки на ден (по 2 таблетки с храната).\nGinseng, осигурява енергия, за стабилизиране нивата на захар в кръвта: 3 таблетки на ден (по 1 таблетка, 20 мин. преди хранене).\nБета-каротин + Витамин Е, мощен антиоксидант, подпомага съпротивата срещу инфекциите, съхранява и възстановява телесната тъкан; 2 капсули на ден (по 1 капсула преди хранене).\nВитамин С, мощен антиоксидант, укрепва имунната система: 3 таблетки на ден (по 1 таблетка с храната).\nДоста често панкреатитът, особено в хроничната му форма, е причинен от недостиг в организма на витамин Е, известен с мастноразтворимите си свойства. Поради тази причина, допълнителният прием на този витамин е от жизненоважно значение за лечение на заболяването. Най-често препоръчваната доза е между 10 и 20 милиграма на ден, в зависимост от индивидуалните нужди на организма.\nНай-препоръчвана е следната смес от сушени билки: Смесват се по 1 с.л. безсмъртниче, вратига, лайка, корен от глухарче, японска фалопия (продава се на прах). Вари се в един литър вода 1 минута и се оставя да кисне два часа. Прецежда се и се пие половин час преди всяко хранене по 200 мл. Това значително улеснява работата на панкреаса и спомага за намаляване на възпалението.\nМожете да взимате в продължение на един месец по една чаена лъжичка масло от морски зърнастец. Продава се по аптеките. Взима се 15 минути преди хранене, три пъти на ден. След един месец се прави почивка 3 месеца и пак се повтаря лечението още един месец. Особено е полезен, ако болният има и пептична язва или ерозивен гастрит.\nБилков чай. Смесете една шепа шипки, зърнастец, планински ясен (Fraximus exelcior) и малко мента. Варете по две супени лъжици от тази смес с 500 мл вода и пийте поне една година по три пъти на ден между храненията.\nТъй като панкреатитът сам по себе си представлява възпаление на панкреаса, алоето служи като много ефикасно средство за лечение на заболяването. „Растението-чудо“, както е известно алоето, също така съдържа редица хранителни вещества, които ускоряват оздравителните процеси. Алое Вера сок, гел или нектар, природен антибиотик, хранителен, осигурява енергия, подобрява храносмилането, помага при възпаления, облекчава болката, регенерира клетките: 3 до 6 унции на ден (по 2 унции с храната: 1у = 28,3 или 31,1мл).\nСокът от папая е другият продукт, освен алоето, който е богат на хранителни вещества и гарантирано се справя с панкреатита. С уникалните си съставки и богата на въглехидрати структура сокът от папая облекчава възпалението, като в същото време доставя на организма необходимите му хранителни вещества. Комбиниран с ленени семена, сокът е дори още по-мощно средство на справяне с панкреатита.\nБилката бял оман спомага за възстановяване тъканта на панкреаса, като по този начин ускорява излекуването му от възпалението. За лечението се използва коренът на билката. Смесете бял оман с равни части цветове от лайка и невен, репей, жълт кантарион, градински чай, хвощ и пелин. Запарете билките с половин литър вряла вода и изчакайте четири часа. Получената отвара приемайте три пъти на ден, 30 минути преди хранене, по половин чаена чашка, в продължение на 10 дена.\nПелинът облекчава възпалението на панкреаса, като по този начин ускорява оздравителните процеси. Направете си отвара от билката, като залеете една супена лъжица от нея с чаена чаша вряща вода. Оставете да престои един час, след което прецедете, без да подслаждате, въпреки горчивия вкус. Пие се 3 пъти на ден, преди хранене, по една кафена чаша.\nЛайката, също като пелина, притежава противовъзпалителни свойства. За да извлечете максимална полза от нея, е добре да я използвате в комбинация с други билки. Една изключително мощна лечебна смес за справяне с панкреатит е комбинацията от лайка, живовляк, мента и бял равнец. Попарете билките с 500 мл вряла вода и изчакайте поне час. Получената отвара трябва да се пие по три пъти на ден, преди хранене, като периодът за приема ѝ е 3 седмици, а количеството е една трета чаена чаша. Освен това тази отвара действа успокояващо и при често повтарящи се болки в панкреаса. Можете да я пиете веднъж на три месеца по указаната схема, за да предотвратите по-нататъшни възпаления.\nЖивовлякът е сред билките, които спомагат за регенериране на възпалената тъкан на панкреаса. Живовлякът помага за облекчаване симптомите на панкреатит. Облекчаваща болките и възпалението смес включва равни части живовляк, глухарче – корени, пчелник, змийско мляко, мента, невен и лайка. Всички те се слагат в половин литър вряща вода и се варят на слаб огън в продължение на пет минути. Така получената смес трябва да се пие три пъти на ден в малки дози – не повече от 100-150 мл, преди всяко хранене.\nБелият равнец е особено подходящ за лечение на хроничен панкреатит. Активните вещества в билката облекчават възпалението на панкреаса. Смесете билката с лайка и жълт кантарион, попарете с вряла вода и оставете да престои едно денонощие, след което пийте от отварата по три-четири пъти дневно, в продължение на месец-месец и половина.\nЖълтият кантарион също е от билките, притежаващи противовъзпалителни свойства, затова трябва да присъства в лечебната програма за справяне с панкреатита. Особено ефикасен е, когато е смесен с шипки. За да си направите настройката, смелете в мелачка за кафе плодчета шипка, жълт кантарион и трилистник. Получената прахообразна смес се залива с вряла вода и се оставя да къкри на слаб огън за 15-на минути.


18. БРАТСКИ КРЪЖОК В РОДНИЯ КРАЙ - Изгревът - Том 16 - Петър Дънов -Библиотека\n18. БРАТСКИ КРЪЖОК В РОДНИЯ КРАЙ\nОт Dela, 8 Ноември, 2012 в Изгревът - Том 16\nПубликувано 8 Ноември, 2012\nЖивеехме в една квартира аз, Георги Събев, Станко Ненов, всички от село Водица, Никола Стоянов Мисирджиоглу и Александър Кояджиков от село Паламарица и пастирът на евангелската църква Методи Ж. Марков от град Варна. В сряда ние имахме школа, та пастир Марков бързаше да свърши събранието си в евангелската църква, за да дойде на братското събрание в школата ни. Готвехме си и заедно се хранехме, всички бяхме вегетарианци.\nВ село Ковачевец заболяла Русана Петкова и изпаднала в транс. Няколко дни продължава трансът. В излъчването си тя се срещнала с много познати, които скоро си били заминали. Възвърнала се към здраве и започнала да разказва с кои се е видяла и да предава на живите разни поръчки. Явих се при тая жена и заварих няколко жени, дошли да я питат за своите заминали. Като слушах как обяснява Русана на слушателите си, разбрах, че материята не й е позната. Взех думата и обясних, че човек е безсмъртно същество, че може да говори с умрелите или да иска нещо от свои заминали чрез ясновидци. След разговора Русана и съседката й Гена Георгиева, както и дядовата Ганчова снаха Цокева, ме помолиха в събота, като си отивам за Водица, да минавам през Ковачевец и да им говоря. Така се създаде един кръжок от наши хора. Започнахме да правим събрание в неделен ден или в събота вечер, когато си отивах за Водица.\nСвещеникът на село Ковачевец обаче се яви върл противник на учението на Учителя. Дойде един ден брат Боян Боев и поиска да изнесе беседа в читалището. Разрешиха му. Но всред беседата кметът, подстрекан от попа, арестува брат Боев и го остави да спи в общината. На сутринта през Водица и през гара Асеново го изпратиха за София, като го заплашиха, че ако се яви пак в Ковачевец, зле ще се разправят с него.\nВ Попово, в нашата квартира, правехме събрания: аз, Георги Събев, Станко Ненов, Никола Стоянов Мисирджиоглу, Александър Кояджиков, сестра Козарева, Методи Марков и понякога учителката ни по руски език Лидия Комарова.\nЕдин наш брат от град Шумен правеше цигулки. Той бе писар в съдилището, но не стигаше заплатата му за изхранването на тежкото му семейство, затова търсеше и странични доходи и му идеше отръки да поправя струнни инструменти. А правеше и цигулки. Но не от явор, а от орех. А орехът не е музикално дърво. Аз често посещавах брат Цаню и семейството му. Имаше дъщеря, моя връстница, син в горните класове на гимназията, и друг син - ученик в началното училище. Бай Цаню бе умен и весел човек. В разговора си разказваше разни поучителни приказки, анекдоти и разкази.


Звяр от Жеводан – Уикипедия\nЕдно от най-известните изображения на Звяра от Жеводан\n2 Нападения по години\n3 Лов на Звяра\n3.1 Франсоа Антоан дьо Ботерн\n3.2 Жан Шастел\n4 Идентификация на Звяра\n5.3 Хибрид на куче и вълк-Химера\n6 Антоан Шастел и Звяра от Жеводан\n7 В изкуството и културата\n9.1 На английски\n9.2 На френски\n9.3 На руски\n9.4 На български\nВъншен вид и поведениеРедактиране\nОписвали го като вълкоподобно същество, но по-голямо от вълк. Някои хора дори считали, че е опитомена хиена или куче, което било обучено да убива.\nНападения по годиниРедактиране\nЗвярът атакува жена. Картина от 19 век\nЗа първи път се споменава за гигантския вълк от Жеводан на 1 юни 1764 г. Той напада стадо крави в местността край гората Меркуар.\nМасово започва да се говори за звяр, подобен на вълк, но значително по-голям. В тази година вълкът атакува много хора, като жертви най-често са жени и деца между 9 и 13 години, излезли в покрайнините на Жеводан и околната местност.\nУбийството на гигантския вълк. Рисунка от 18 век\nСлед дълго отсъствие звярът се завръща и убива младеж в Понтежу (Pontajou). Забелязан е от фермер да се разхожда рано сутрин из полето.\nИнтересен факт е, че гигантският вълк не напада домашни и селскостопански животни, а само хора. Мнозина го забелязват вечер край дворовете си и рано сутрин край горските масиви. Тази година е и последната, в която писмено се споменава за звяра.\nВ 1767 г. е убит гигантски вълк, като мнозина смятат, че това е звярът, който е нападал Жеводан и околните градове.\nЛов на ЗвяраРедактиране\nФрансоа Антоан дьо БотернРедактиране\nЖан Шастел бил отшелник, живеещ до гората в Жеводан. Един ден съобщил на хората, че му е писнало и иска да сложи край на историята със звяра. Направил три сребърни куршума, които осветил при местния свещеник, скрил се в гората и зачакал. Когато звярът, считан от местните дори за върколак, се появил, Шастел стрелял и с първия изстрел убил чудовището. Занесъл трупът при краля, но трупът бил изхвърлен, защото имал неприятна миризма. Така останките на съществото били изгубени.\nИдентификация на ЗвяраРедактиране\nТвърди се, че звярът е имал червени очи и е бил подобен на вълк. От него е взета и идеята за 5-тия сезон на филма „Teen Wolf“.\nХибрид на куче и вълк-ХимераРедактиране\nАнтоан Шастел и Звяра от ЖеводанРедактиране\nНовите факти сочат, че Шастел е замесен във всичките нападения или по-точно той е отговорникът.\nВ изкуството и културатаРедактиране\nБратството на вълка\nЗвяр от Жеводан.\nСтраница за Звяра на сайта Unknown Explorers\nOccultopedia: Звярът от Жеводан\nСянката на Звяра\nЗоологичеса градина за криптиди: Звярът от Жеводан\nBeast of Gévauland, постановка на Théâtre S’Amourailles\nCassiopaea.org: Window Fallers\nСайт, посветен на Звяра\nBete Du Gevaudan – най-дългия сайт, посветен на Жеводанския звяр\nДруг голям сайт за Звяра, с много исторически документи\nСтранца за Звяра в Tao-Yin\nОще един голям сайт за Звяра\nСтраница, посветена на Звяра на сайта Loups de Gevaudan\nНай-големите бели вълци: А. Кузовкин, В. Непомнещи – Звярът от Жеводан\nTerra Incognita: Върколакът от Жеводан\nЖеводанският звяр на сайта „Великите убийци“\nП.Привалов – Кървавото чудовище от Жеводан\nАбел Шевале – разказ на очевидец\nЧудовището от Жеводан на сайта „ЗооМания“\nТази статия, свързана с Криптозоология, все още е мъниче. Помогнете на Уикипедия, като я редактирате и разширите.\nВзето от „https://bg.wikipedia.org/w/index.php?title=Звяр_от_Жеводан&oldid=9400886“.\nПоследна промяна: в 08:04, на 3 април 2019


Мезонет Гранде във Велинград на цени от 240 лв, отзиви, снимки, информация - Почивка.бг\nВелинград, бул. Съединение 115\nМезонет Гранде, Велинград разполага с леглова база от 12 места.\nдве нощувки - ще ползвате 10% отстъпка\nнад три нощувки - ще ползвате 20% отстъпка\nМезонет Грандe е с разгърната площ от 300 кв.м., уютен и просторен. Намира се в центъра на града, на пешеходна улица. Капацитетът му е до 12 човека. Осигурен е безплатен частен паркинг и безплатен Wi-Fi.\nИма 3 спални, с допълнителни удобни дивани, напълно оборудвана кухня, трапезария с маса за 12 човека, хол с мека мебел и камина, 4 бани (една, от които е с джакузи).\nРазполага с фитнес уреди и боксова круша, две малки тераси и една голяма със скара и пейки с маси.\nНа 200 метра е разположен минерален плаж, близо до сградата има много и различни места за развлечение, кафенета и ресторанти. Мезонет Гранд е чудесен вариант да се откъснете от ежедневието си, без да губите домашния уют, да се поглезите с една незабравима почивка.\nОферти около Мезонет Гранде\nХотели около Мезонет Гранде\nЗабележителности около Мезонет Гранде\nРесторанти около Мезонет Гранде


Брад Пит хареса българката Мариета Мелроуз: Прави я втората Нина Добрев!\nНачало Зад паравана Брад Пит хареса българката Мариета Мелроуз: Прави я втората Нина Добрев!\nБрад Пит хареса българката Мариета Мелроуз!\nВтора българка след Нина Добрев е на път да покори американския филмов небосклон. И то избрана лично от Брад Пит. Младата актриса Мариета Мелроуз участва в третия сезон на сериала на Нетфликс „Нетипичен“.\nБрад Пит хареса българката Мариета\nПоредицата разказва историята на 18-годишния Сам, който страда от аутизъм и знае абсолютно всичко за пингвините, защото са голямата му страст. Заобикалящият го свят обаче не е толкова мил и разбиращ.\nМеждувременно на един от фестивалите в Лос Анджелис, където Брад Пит присъствал като зрител, двамата с Мариета се засекли. Случката станала след като тя рязко се обърнала и за малко да разлее напитката си върху холивудския красавец.\nСлед последвалите извинения тръгнал разговор. Накрая Брад, който в момента се занимава с частни обучения на актьори, разпитал Мариета в какво точно играе.\nБългарката е имала възможност да се докосне и до други холивудски величия. През 2012 година димпломанти на Международна гимназия „Златарски“ отидоха на Оскарите.\nМелроуз беше сред ключовите лица в отразяването на бляскавото събитие. Актрисата успя да вземе интервюта от Виола Дейвис, Себастиан Лелио и други, пише вестник България днес.\nЕтикети: new, Брад пит, Мариета Мелроуз, Нетипичен, Нина Добрев, Оскарите


Tablegames.bg: Разширение за настолна игра Ticket to Ride: United Kingdom\nНачало › Настолни игри › Семейни игри › Разширение за настолна игра Ticket to Ride: United Kingdom\nКод: PAL_TTR-UK (81777)\nКарта на Обединеното Кралство (2-4 играчи).\nКарта на Пенсилвания (2-5 играчи).\nНови карти с влакове и Технологии за Обединеното кралство.\nКарти с акции за Пенсилвания.\nБилети и правила за всяка карта.


Бой на форум на СДС. Лукарски: Румен Христов щеше да размаха патерица (Видео) - 24chasa.bg\nБой на форум на СДС. Лукарски: Румен Христов щеше да размаха патерица (Видео)\n17.04.2018 13:40; Кристина Кръстева 0;\nБожидар Лукарски Снимка: Архив\nС екшън започна заседанието на Националния съвет на СДС по обяд.\nДнес синята партия трябваше да решава дали да поеме по консервативно-патриотичния път, предложен от лидера си Божидар Лукарски, или не. Проблемът е, че част от структурите искат оставката му. Същите били изключени от ръководството с мотива, че не плащат членски внос. Делегати оттам обаче се явиха в културния дом "Красно село" и успяха да проникнат в залата въпреки опитите на охранители да ги отстранят.\nВлязоха 30 души незаконно, разказа главният секретар на партията Филип Кирев.\nНедоволните направили "сценарий", в който наричат Лукарски "Лъжарски", заради което лидерът на партията прекрати заседанието, а в залата се стигна до остри физически стълкновения.\nВ крайна сметка заседанието бе прекратено, а Лукарски и хората му напуснаха. То обаче продължава с недоволните от сегашния председател. Така на практика партията е разцепена.\nСлед като си тръгна, "24 часа" потърси Лукарски. Ето какво заяви той пред медията ни.\nСъотношението е малко повече от 50%+1 за мен\n- Г-н Лукарски, защо прекратихте заседанието?\n- Така наречените опозиционери дойдоха с един сценарий, който явно не е писан от тях. До този сценарий част от хората се докопаха и стана бой по време на обявената от мен почивка. Защото те вкараха хора, които нямат право да гласуват, и циганска агитка включително вкараха, която да вика "Оставка" и да създава шум за пред медиите.\n- Вие имате ли цигани членове на съвета?\n- Не, те си бяха докарали. От Пловдив област ги бяха доказали, защото видях кой ги води - на Георги Пилев баща му, един кръчмар от Сопот. И в крайна сметка аз прекратих заседанието, а те го продължиха после абсолютно нелегитимно с водещ Караиванов, който по никакъв устав няма право да води, с някакви хора, които нямат право изобщо да са членове на Националния съвет - не са си плащали членския внос от години. И вземат в момента някакви решения, които са абсолютно нелегитимни, защото по-голямата част от хората с право на глас напуснахме.\n- Какво е съотношението между вас?\n- Съотношението е малко повече от 50% плюс 1 в моя полза. И те за това направиха скандала - защото в тоя сценарий, който е най-интересното от всичко, който е наистина забележителен, в него се казва кой кога става, прави скандал, кой дърпа микрофона, кой крещи и вика. Там пише, че Румен Христов, ако трябва, размахва патерица. Всякакви такива неща.\n- И Румен Христов ли ви предаде?\n- Да. Предадоха ме той, Кабаиванов, Жоро Ненков.\n- И какво трябвало да размахва Румен Христов?\n- Патерица, защото той в момента куца. Ако трябвало, щял да размахва патерицата. Той е много комичен сценарият.\nЛукарски: Защо да не се коалираме с Валери Симеонов Божидар Лукарски: Не ми искат за първи път оставката


Комплексна Безболезнена Детоксикация От Опиати - Какво Се Случва Тогава | VipVorobjev\nКомплексна безболезнена детоксикация от опиати\nЦелта на детоксикацията е да се пречисти тялото и да се преодолее абстиненциалният синдром, физическата криза и болката, дължащи се на спиране на употребата на опиати.\nЛечението е болнично и пациентът е под лекарски надзор 24 часа в денонощието. По всяко време пациентът може да получи подходяща помощ, което прави процеса максимално безболезнен и приятен.\nИма няколко различни вида детоксикация. Видът на детоксикацията се подбира индивидуално въз основа на диагноза и анализ на няколко важни фактора: вещество и дози, които се консумират, продължителност на консумация и евентуално други здравословни проблеми на пациента.\nСимптоми на зависимостта от опиати\nПървоначалният етап на наркотичната зависимост се характеризира със загуба на контрол върху употребата на веществото. Човек има склонност все по-често да почувства силно опиянение. Опиянението изпъква като основна цел, а обществото, семейството и работата стават все по-маловажни. Въпреки че семейството и близки приятели забелязват промените, самият наркоман упорито отрича негативните ефекти от употребата на наркотични вещества, не е критичен към състоянието си, не е способен да оцени адекватно положението си, става конфликтен. Това е показател за формиране на психическа зависимост от наркотиците.\nНа среден етап използването на веществото става редовно. За постигането на желания резултат са необходими по-високи дози, което означава, че толерантността нараства. При липса на вещество се развива неприятно, понякога болезнено и опасно физическо проявление на абстиненциалния синдром (криза). На този етап обаче зависимият все още може да види и негативната страна на употребата на наркотични вещества: физически и психически разстройства, семейни конфликти, загуба на работа и приятели…\nНай-често зависимите търсят помощ именно на този етап. В последния етап на наркотичната зависимост се наблюдават необратими промени в организма. Последиците от употребата на наркотици водят до разрушаване на личността, влошено здраве, деменция, смърт.\nФази на детоксикацията от опиати\n• общ анализ на кръвта\n• преглед на лекар-интернист\nЗа оценка на психическото състояние на пациента стандартният диагностичен преглед предполага психодиагностика (психологически тестове, които определят нивото на зависимост, до каква степен последствията от консумацията на опиати въздействат върху психическото здраве, има ли признаци на психически разстройства и депресия, каква е степента на мотивацията за лечение, самокритичност и запазване на волевите механизми).\nСлед диагностиката резултатите се разглеждат от екип от лекари с цел разработване на стратегия и план за лечение. Ако диагностиката покаже по-сериозни отклонения в тестовете, наличие на рискови фактори или пациентът има хронични съпътстващи заболявания, тогава се провеждат допълнителни тестове, ако е необходимо, и се предписва терапия за съпътстващото заболяване. В зависимост от проблема може да се извърши МРТ, ЕЕГ, ултразвук, рентгенография, ендоскопия, анализ на концентрациите на лекарства и наркотици, прегледи от кардиолози, невролози, ендокринолози, инфектолози и др. Тези допълнителни тестове не са включени в цената на настоящия пакет и се заплащат допълнително.\n2.Детоксикация– В зависимост от диагностичните резултати, за всеки пациент се избира подходящ метод за детоксикация или комплекс от методи, който в неговия случай ще даде най-добър резултат. Комплексният метод включва UBOD (ултра бърза детоксикация от опиати), Neurojet (N.E.T.) терапия, фармакотерапия, специални инфузии с витамини, хепатопротектори. Изключително важно е детоксикацията да бъде бърза, пациентът да не чувства и не страда от болка, сънят и апетитът на пациента да се нормализират, настроението на пациента да се стабилизира и той вече да няма анксиозност или депресия.\n• UBOD – Ултра бързата детоксикацияе модерен и изключително ефективен метод, който има за цел да ускори процеса на очистване на организма и в същото време да намали и съкрати интензивността на неприятните симптоми на кризата. Прилага се, когато диагностиката установи, че няма противопоказания за този вид детоксикация. По време на ултра бързата детоксикация пациентът е под анестезия за 6 до 8 часа през деня, постепенно в него се въвеждат опиатни антагонисти, обикновено налоксон или налтрексон, и по този начин рецепторите се освобождават от опиатите.\nСъщността на ултра бързата детоксикация е, че повечето от симптомите на кризата се преодоляват от пациента в сън, когато той не чувства болка, а когато се събуди, най-силната част от кризата вече е минала. Дори и да има някои минимални симптоми на кризата след събуждането, интензивността им е значително намалена и лесно може да бъде елиминирана с помощта на традиционните неопиатни аналгетици. По време на процеса на детоксикация пациентът преминава 2 или 3 такива процедури.\n•N.E.T. – Neuro jet терапия е метод, при който апаратът Neuro jet със специални импулси стимулира невроните в мозъка, които регулират секрецията на ендорфини. Нашата естествена защита от шок, болка, стрес се основава на естествените опиоиди, произвеждани от неврони. Когато човек консумира наркотици, отделянето на нашите природни опиоиди практически спира.\nNeuro jet е малко електронно устройство, което нормализира нивото на допамина и ендорфините в мозъка. Стимулирането с Neuro jet апарат е безболезнено. Пациентът усеща само леко гъделичкане и вибрации. Честотата и интензивността на импулсите се контролират от компютър. За 15-20 минути симптомите на абстиненцията изчезват или интензивността им намалява със 70-80%.\n• Фармакотерапията е един от елементите на детоксикацията. В зависимост от диагностичните резултатите, по време на детоксикацията се използва комбинация от медикаменти, която премахва основните симптоми на абстиненциалната криза, както и препарати, които са включени в много стандарти за pain management и осигуряват добра защита срещу болка. При раздразнителност, дисфория, намалено настроение, нервност и безсъние се използват психостабилизатори, хипнотици и антидепресанти. Поради нарушеното хранене, недостатъчния или прекомерен апетит, в терапията се включват ферменти, улесняващи усвояването на храната, аминокиселини, витамини.\nПредвижда се и терапия за премахване на последствията от употребата на наркотици – инхалиции за очистване на белия дроб, специална инфузия с неврометаболици, ноотропи за подобряване на мозъчния обмен и хепатопротектори за регенерация на черния дроб. Всички препарати, които се използват във фармакотерапията, са безопасни и не могат да създадат зависимост.\n3.Физиотерапия – Физиотерапията предполага комбинация от терапии – физикална, медицинска или масаж на дълбоките тъкани. Масажът е успокояващ и релаксиращ. Когато зависимият преминава през процеса на възстановяване, нивата на допамин са по-ниски, отколкото при кората, които не са зависими.\nМасажът помага за нормализиране на процеса на екскреция на допамин при хора, които преминават през процес на отказване от употребата на опиати. Масажът също помага за детоксикация чрез ускоряване на кръвообращението и лимфната циркулация и по този начин ускорява процеса на отстраняване на токсичните вещества от организма. Един сеанс физиотерапия е включен в цената на пакета за лечение. За всеки следващ сеанс се плаща по 30 евро.\n4.Фармакологична блокада – В края на лечението се предвижда фармакологично блокиране под формата на имплант (налтрексон). Смисълът на тази процедура е в това, че действието на налтрексона блокира опиатните рецептори на пациента, а консумацията на хероин, трамадол, метадон не предизвиква еуфория и подобни чувства и не провокира рецидив и връщане към употребата на наркотични вещества.\nИмплантите от налтрексон не влизат в цената на разширения пакет за детоксикация и се заплащат допълнително.\n5.Месечни контроли –След приключването на детоксикацията пациентът получава епикриза с препоръчана терапия и съвети за поддържане на стабилна абстиненция. Редовните месечни проверки не са включени в цената на този пакет.\nНашата програма включва транспортиране на пациента от летището или станцията до нашата клиника, както и връщане след лечението. В нашата клиника лекарите и медицинските сестри са на разположение на пациентите 24 часа в денонощието и седем дни в седмицата.\nВсички лекари са сертифицирани анестезиолози, психиатри и психолози с 10-25 годишен опит. В клиниката работят повече от 60 души. За безопасността на пациентите и персонала се грижи охраната. Съоръжението е и под видеонаблюдение.\nПрограмата за разширена детоксикация от опиати – Лабораторна диагностика, Детоксикация, Физиотерапия – продължава най-малко 7 дни в стационара. Ако е невъзможно детоксикацията да се извърши успешно в рамките на седем дни, допълнителните дни се таксуват.


Велинград - online - Валентинки, Св. Трифон и Задушница - изберете сами! \nВалентинки, Св. Трифон и Задушница - изберете сами!\nПубликувано 2015-02-17 09:27:27 от Темпо\n14 февруари - една дата, един ден, но с различни посоки и послания, с различно съдържание и смисъл според това, което се е случвало или се случва сега.\nПреди 15 и повече години у нас никой не се сещаше и не отбелязваше празника на влюбените или Св. Валентин, както се прави сега. С помощта на медийни атаки иь известна доза чуждопоклонничество постепенно ни беше наложено да слушаме отвсякъде за този изкуствено внесен празник.\nПотвърждение за неговата неуместност в нашия живот е и фактът, че тази година Св. Валентин съвпадна със Задушница! Проблемът не е само в това, че този празник е католически, по-скоро е в това, че се използва със светски цели и то най-вече комерсиални. Има доста бизнес и търсене на печалба в него с масовото предлагане на всякакви стоки и атрибути, наречени “валентинки”, от сорта на играчки, сувенирчета, балони, сърчица, амурчета и т.н. Най-податливи към темата за любовта естествено са младите, които най-активно се включват в празнуването на Св. Валентин. И се оказва, че за него знаят повече, отколкото за нашия български Св. Йоан Рилски! Няма лошо, ще кажат някои, но защо едното да е за сметка на другото?\nСв. мъченик Трифон се отбелязва по стар стил на този ден в православния календар (по нов стил е на 1 февруари). Народът ни е прикрепил към неговото име и едно Зарезан, за да го свърже с традиционното за това време от годината подрязване или зарязване на лозовите пръчки. В житието на Св. Трифон няма и намек за някаква връзка между него и подрязването на лозите, гроздето и виното. Но в народната традиция така е останало. Може да не е много православно, но си е чисто българско!\nЗадушница - ден, в който се почита паметта на мъртвите и се молим за упокой на техните души. Имат ли нещо общо и как да се съчетаят двата празника с почитта към починалите ни близки хора? Любовта, виното и смъртта са част от живота и всеки може сам да прецени кое в даден момент е важно за него, кое е ценно и кое е значимо.